Lone Møller (S), 2004-04-14:
Socialdemokratiet kan undre sig over, at visse partier ikke kan tilslutte sig forslaget.
Når jeg tænker på, hvordan holdningen ellers er i dette Folketing, så er der i hvert fald nogle partier, der har et frit valg som mantra.
Det her forslag går i al beskedenhed ud på at give borgerne et frit valg.
Et valg mellem at blive behandlet hos den privatpraktiserende tandlæge eller i den kommunale tandpleje.
Vi ønsker ikke, at der skal være fordele eller ulemper for den enkelte, vi ønsker simpelt hen, at der skal være en mulighed for at vælge frit.
Nu er der sagt fra flere partier, at man mener, at presset på den kommunale tandpleje vil eksplodere, hvis man indfører det her.
Det tror jeg ikke på, hvis vi ser, hvor langsomt det er gået med omsorgstandplejen; og hvis vi ser, hvordan man har opgjort, hvem der har valgt hvad i de to forsøg, der har været i Herlev og i Ballerup, så er det sådan ligeligt.
Men det forekommer mig utrolig mærkeligt, når man er så optaget af det der frie valg, at man så ikke tør lade det gå den anden vej og tilbyde, at kommunerne, hvis de har lyst, kan etablere tandplejetilbud til de af deres borgere, der har et særligt behov. Nu bliver det pludselig gjort op i, at der kun er fem kommuner, der har ønsket sig det i forbindelse med ministerens frihedsbrev.
Den kommunale tandpleje er en af de største succeser i dansk forebyggelsespolitik.
Halvdelen af de danske unge, der forlader folkeskolen i dag, forlader folkeskolen uden huller i tænderne.
Der er god grund til at glæde sig over denne succes, og en af årsagerne er bl.a. det opsøgende arbejde.
Men der er desværre borgere, der ikke har haft glæde af stigningen i tandsundheden, og det er selvfølgelig dem, der er blevet voksne, før børnetandplejen blev indført, og borgere, som ikke har haft mulighed for at søge regelmæssig tandpleje. Mange ældre mennesker har aldrig haft glæden af en ordentlig tandpleje, og nogle har en meget lille viden om, hvordan de skal passe på deres tænder.
De har aldrig modtaget tandpleje i det fornødne omfang; de har aldrig gået regelmæssigt til kontrol hos tandlægen.
Det er derfor også den gruppe, der har den ringeste tandsundhed, men det betyder ikke, at der ikke kan gøres noget for at hjælpe dem.
Det er påvist, at disse tandplejeproblemer kan overvindes ved, at der etableres et primærkommunalt, opsøgende tandplejetilbud baseret på forebyggelse og målrettet information.
Det er nævnt her, at der intet er til hinder for, at kommunerne kan oplyse om, hvilke tilskudsmuligheder der findes.
Nu er det jo ikke sådan, at kommuner i dette land er alt for flinke til at offentliggøre, hvilke muligheder folk har for at få hjælp.
Mange steder skal man nærmest være detektiv, og jeg har i hvert fald fået utrolig mange henvendelser fra borgere, der har haft brug for tandbehandling, men som har fået afslag, også efter at vi har lavet helbredstillægget, og også efter at der er givet bedre tilskud til proteser.
Det er fuldstændig utopi, og det er ansvarsforflygtigelse, og man ved ikke meget om, hvordan det sociale system virker ude i kommunerne, hvis man i ramme alvor kan stå heroppe på Folketingets talerstol og sige, at kommunerne jo bare kan oplyse om tilskudsmuligheder, så vil alle, der har behov, kunne få.
Det er ikke rimeligt.
Forsøgene, der har været iværksat, har vist, at det har været muligt at nedsætte behovet for store og kostbare behandlinger, som i dag bliver udført, og det er det, der i det offentlige bliver ydet omkring 300 mio. kr. til.
Det har været muligt at forhindre det, det har været muligt at forhindre tandtab, og det har været muligt at sørge for en øget tilslutning til den forebyggende tandpleje. Hvis der etableres et supplerende og opsøgende primærkommunalt tandplejetilbud, hvor er den kommunale tandpleje, de praktiserende kliniske tandteknikere og tandlæger så?
Og jeg må sige til fru Tove Videbæk, at jeg ikke er overrasket over Dansk Tandlægeforenings holdning.
Det er et privat erhverv, som selvfølgelig skal leve af, at der kommer kunder i butikken.
Derfor ser de måske hellere et større tilskud, og det så jeg gerne, at vi tog en generel debat om.
Jeg synes, det er fint, at vi kan få drøftet det i udvalget, også i betragtning af den meget store egenbetaling, der er.
Der er ingen tvivl om for mig, at forslaget vil give en langsigtet samfundsøkonomisk gevinst.
Det fremgår faktisk af de to forsøgsordninger, der har været.
Hvis man ser på Ballerupforsøget, så har de foreløbige konklusioner for de perioder, hvor man har taget ældre ind, været, at over 80 pct. af de personer, der er omfattet af valgfrihedsordningen, har taget imod tilbuddet.
På landsplan regner man med, at 55-60 pct. går regelmæssigt til tandpleje.
Men der, hvor man virkelig har lavet et stykke oplysende, forebyggende arbejde, er der altså 80 pct., som har taget imod.
Erfaringerne siger, at det er de relativt mest velfungerende, ressourcestærke ældre, der vælger at gå til den private tandlæge, de svageste ældre vælger den kommunale klinik. Jeg har før hørt den bemærkning, at man ikke kan byde ældre at gå i tandbehandling på den kommunale børnetandpleje.
Jeg må sige, at det var en fryd at være ude at besøge Ballerup, hvor det netop var den kommunale tandpleje; både de ældre og børnene havde utrolig god gavn af hinanden.
De delte samme venteværelse, og de var meget optaget af, hvad de nu hver især havde lavet.
Så jeg mener, at det simpelt hen er en myte og en floskel at sige, at det ikke kan lade sig gøre.
Jeg mener, at hvis forslaget bliver gennemført, så er der ikke noget, der taler for, at omfanget af de kommunale opgaver øges nævneværdigt.
Det ser vi også ud fra de valg, der har været i de to forsøg.
Jeg mener, at det er vigtigt, at vi i hele vores debat om sundhedspolitik ikke kun koncentrerer os om ventelister.
, men frit valg på tandområdet er ikke rigtig slået igennem.
Det skal jeg kun beklage.
Lad os kigge lidt mere på det i udvalget, lad os få afdækket, og lad os også få påvist - så de, der er i tvivl, måske kan finde ud af det - at vi i dag bruger trehundrede gode danske millioner kroner i tilskud til privat tandpleje uden at vide, hvordan vi får nogen som helst forebyggelsesinitiativer for de penge.